Urheilusta vastaava opetus- ja kulttuuriministeriö ei ole tehnyt poliisille tutkintapyyntöä olympiakomitean rahankäytöstä. Opetus- ja kulttuuriministeri Sanni Grahn-Laasonen (kok.) kertoo ministeriön omien selvitysten olevan vielä kesken.

– Virkamiehet tekevät tätä tarkastustyötä virkavastuulla ja heidän tehtävänsä on arvioida ja viedä kysymystä eteenpäin, Grahn-Laasonen kommentoi mahdollista tutkintapyyntöä.

Olympiakomitean epäillään käyttäneen osittain väärin vuonna 2014 saamiaan valtionavustuksia. Keväällä julkistetettu Olympiakomitean rahankäyttöä koskeva tarkastusraportti paljasti myös, että avustusten käyttöön liittyviä samoja kuluja oli raportoitu useaan kertaan.

Grahn-Laasonen painottaa läpinäkyvyyden tärkeyttä, kun kyse on julkisten varojen käytöstä. Ministeri sanoo kutsuneensa professori Heikki Halilan selvittämään, miten valtion avustusprosessien kriteeristöä voitaisiin selkeyttää ja samalla lisätä järjestelmän läpinäkyvyyttä.

Ministeriön rahoittaman Suomen urheilun eettisen keskuksen pääsihteeriksi ministeriön liikuntayksikön johtajan paikalta siirtyneen Harri Syväsalmen ja Olympiakomitean puheenjohtajan Risto Niemisen mahdollisia keskusteluja tutkintaraporttiin liittyen Grahn-Laasonen ei sen kummemmin kommentoi.

– Suomi on pieni maa, niin totta kai ihmiset tuntevat toisensa. Se on aivan luonnollista, Grahn-Laasonen sanoo.